สังคมข่าวหุ้น
*พักฐานยาว
28 มิ.ย. 2564

*พักฐานยาว
*ตลาดหุ้นไทยส่อพักฐานยาว โควิดลามหนัก ขณะที่รัฐออกมาตรการเยียวยาปิดแคมป์ก่อสร้าง กูรูหวั่นมาตรการกระตุ้นเศรษฐกิจส่อกระสุนด้าน ท่ามกลางสถานการณ์โควิดยังบานปลาย ด้านเมธี สุภาพงษ์ รองผู้ว่าการด้านเสถียรภาพการเงิน ธนาคารแห่งประเทศไทย คาดเศรษฐกิจไทยต้องใช้เวลาฟื้นตัว อาจต้องรอถึงไตรมาส 1/66 กว่าจะกลับมาฟื้นตัวได้เท่ากับในระดับที่ก่อนเกิดการระบาดของโควิด-19 แนวรับ 1,565 แนวต้าน 1,590 จุด
*จับตาหุ้นกลุ่มการเงิน กสิกรไทยจ่อประกาศงบ Q2/64 กำไรพุ่งทะลุ 300% งานนี้ของจริง แบงก์กรุงเทพ และทิสโก้ ก็โตไม่ยั้ง ขณะที่บัตรกรุงไทย ด้วยฝีมือบริหารของ “ระเฑียร” กำไรไตรมาสสองเพิ่มขึ้น 40.9% หลังยอดการใช้จ่ายผ่านบัตรเครดิตปัจจุบันกลับสู่ระดับก่อนเกิดโควิด-19 แล้ว มาตรการลดเพดานดอกเบี้ยแทบไม่กระทบเลย ดังนั้นในเดือนหน้ากลุ่มไฟแนนซ์จึงน่าจับตามองเป็นพิเศษ
*SF เนื้อหอมจัง ก่อนหน้านี้กลุ่มเซ็นทรัลบอกว่าอยู่ระหว่างศึกษาข้อมูลการเข้าซื้อกิจการ ล่าสุด แอสเสท เวิรด์ คอร์ป (AWC) ก็มีท่าทีสนใจที่จะเข้าซื้อกิจการของบมจ. สยามฟิวเจอร์ดีเวลลอปเมนท์เช่นกัน ดีลนี้จะจบที่กลุ่มเสี่ยเจริญ หรือจิราธิวัฒน์ ต้องมาติดตามกันอย่างไม่กระพริบตา
*ภัทรพล วงศาสุทธิกุล กรรมการผู้จัดการใหญ่ บริษัท ไทยรับเบอร์ลาเท็คซ์กรุ๊ป จำกัด (มหาชน) (TRUBB) เผยที่ประชุมคณะกรรมการบริษัทฯ ครั้งที่ 4/64 เมื่อวันที่ 25 มิถุนายน 64 อนุมัติแผนการนำ บริษัท เวิลด์เฟล็กซ์ จำกัด (มหาชน) (WFX) ซึ่งเป็นบริษัทย่อยของบริษัทฯ โดยบริษัทฯ ถือหุ้นใน WFX 95.59% ของทุนจดทะเบียนชำระแล้ว เข้าจดทะเบียนในตลาดหลักทรัพย์แห่งประเทศไทย โดยคาดการณ์กำหนดการยื่นแบบคำขอและร่างหนังสือชี้ชวนภายในไตรมาส 3/64
*สิทธิวัตน์ กำกัดวงษ์ ประธานเจ้าหน้าที่บริหาร บริษัท โรงพยาบาลอินเตอร์เมดิคัลแคร์ แอนด์ แล็บ จำกัด (มหาชน) หรือ IMH เริ่มทยอยฉีดวัคซีน “ซิโนฟาร์ม” ที่ IMH ราชพฤกษ์ แล้ว กลุ่มบริษัทจดทะเบียนในตลาดหลักทรัพย์ฯ และหน่วยงานเอกชน ขอใช้บริการกับ IMH หัวบันไดไม่แห้ง ตั้งเป้าฉีดวัคซีนให้ครบ 5 หมื่นราย หรือประมาณ 1 แสนโดส ภายในไตรมาส 3/64 นี้ ศักยภาพในการให้บริการฉีดวัคซีนหมื่นคนต่อวัน รายได้รวมปีนี้พุ่ง 600 ล้าน
*ธีรพงศ์ จันศิริ ประธานเจ้าหน้าที่บริหาร บริษัท ไทยยูเนี่ยน กรุ๊ป และ บริษัท วี ฟู้ดส์ (ประเทศไทย) จำกัด ประกาศความร่วมมือในธุรกิจ Plant-Based Food อาหารทางเลือกจากพืชร่วมกัน โดยได้ลงนามในข้อตกลงความร่วมมือในการพัฒนาธุรกิจโปรตีนทางเลือกจากพืชร่วมกัน และร่วมมือกันขยายตลาดไปยังช่องทางต่าง ๆ ที่แต่ละบริษัทมีความเชี่ยวชาญ ทั้งในประเทศและต่างประเทศ
*SMT หรือ บมจ. สตาร์ส ไมโครอิเล็กทรอนิกส์ (ประเทศไทย) ปลอดเชื้อ ล่าสุด วิรัตน์ ผูกไทย ประธานเจ้าหน้าที่บริหาร เปิดโรงงานให้ความร่วมมือกับสำนักงานสวัสดิการและคุ้มครองแรงงาน จ.พระนครศรีอยุธยา เมื่อวันที่ 24 มิ.ย. ที่ผ่านมา โดยเจ้าหน้าที่ได้สุ่มตรวจคัดกรองเชิงลึกพนักงานของ SMT จำนวน 100 คน ผลปรากฏว่าไม่พบพนักงาน SMT ติดเชื้อ Covid-19 แม้แต่คนเดียว
*พนม ควรสถาพร ประธานกรรมการบริหาร บมจ.เอเชีย กรีน เอนเนอจี หรือ AGE เดินหน้าขยายอาณาจักรโลจิสติกส์ ท่าเรือ, กองเรือ, คลังสินค้า และ รถบรรทุก แบบครบทุกมิติด้านการขนส่ง พร้อมสบช่องเร่งบริหารจัดการต้นทุนโลจิสติกส์ ทั้งเที่ยวขาไป-ขากลับ จ่อขยายการรับขนส่งสินค้าในกลุ่มสินค้าอันตราย สินค้าที่เป็นของเหลว และสินค้าใช้ตู้คอนเทนเนอร์เพิ่ม
*ซี เอ แซด (ประเทศไทย) หรือ CAZ แจ้งตลาดหลักทรัพย์ฯ ว่า บริษัทได้ลงนามในสัญญาจ้างเหมาก่อสร้าง 3 โครงการ รวมมูลค่าโครงการกว่า 980,332,462 บาท ประกอบด้วย 1.โครงการพลังงานสะอาด ในจังหวัดชลบุรี มูลค่าโครงการ 172,978,461 บาท เป็นงานโยธา พื้นที่ WBS และ M07 ระยะเวลาก่อสร้าง 13 เดือน 2.โครงการปรับปรุงโรงโอเลฟินส์ หน่วยที่ 2 มูลค่าโครงการ 679,975,557 บาท เป็นงานจัดหา ผลิตขึ้นรูปและติดตั้ง งานโยธา งานโครงสร้าง งานเครื่องกล งานท่อ ในจังหวัดระยอง ระยะเวลาก่อสร้าง 20 เดือน และ 3.โครงการปรับปรุงโรงโอเลฟินส์
*สมประสงค์ สหวัฒน์ กรรมการ VNG มั่นใจว่าภาพรวมผลการดำเนินงานในปี 64 จะพลิกกลับมามีกำไรในรอบ 4 ปี จากกำไรในไตรมาส 1/64 ฟื้นตัวอย่างชัดเจน ถือเป็นการส่งสัญญาณการเทิร์นอะราวด์อย่างเต็มรูปแบบในปีนี้ขณะเดียวกันกลุ่มบริษัทฯ พยายามเพิ่ม Product Mix สินค้าที่มีราคาแพงเพิ่มขึ้น โดย VNG เป็นผู้ผลิตรายแรกของเอเชียที่ทำไม้ OSB ส่งออกและขายในประเทศ ถือเป็นธุรกิจใหม่ที่ราคาสูง
*ทริสเรทติ้งคงอันดับเครดิตองค์กรและหุ้นกู้ไม่ด้อยสิทธิ ไม่มีหลักประกันชุดปัจจุบันของ บริษัท ไทยยูเนี่ยน กรุ๊ป จำกัด (มหาชน) ที่ระดับ A+ และคงอันดับเครดิตหุ้นกู้ด้อยสิทธิที่มีลักษณะคล้ายทุนซึ่งไม่มีประกันและไถ่ถอนเมื่อเลิกบริษัท (Hybrid Debentures) ของบริษัทที่ระดับ A- โดยแนวโน้มอันดับเครดิตยังคง Stable หรือ คงที่ พร้อมกันนี้ ทริสเรทติ้งยังจัดอันดับเครดิตหุ้นกู้ไม่ด้อยสิทธิ ไม่มีหลักประกันชุดใหม่ในวงเงินไม่เกิน 4 พันล้านบาทที่ระดับ A+ ด้วย โดยบริษัทจะนำเงินที่ได้จากการออกหุ้นกู้ชุดใหม่นี้ไปจ่ายชำระคืนหนี้เดิม และใช้เป็นเงินทุนหมุนเวียนของบริษัท